Document ID: 32014R0446

KOMMISSIONENS FORORDNING (EU) Nr. 446/2014
af 2. maj 2014
om ændring af Europa-Parlamentets og Rådets forordning (EF) nr. 295/2008 om statistik over erhvervsstrukturer og af Kommissionens forordning (EF) nr. 251/2009 og (EU) nr. 275/2010 for så vidt angår de dataserier, der skal udarbejdes, og kriterierne for evaluering af kvaliteten af statistik over erhvervsstrukturer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 295/2008 af 11. marts 2008 om statistik over erhvervsstrukturer (1), særlig artikel 11, stk. 2, litra a), b), d), e) og j), og
ud fra følgende betragtninger:
(1)
Ved Europa-Parlamentets og Rådets forordning (EF) nr. 295/2008 er der fastlagt en fælles ramme for indsamling, indberetning og evaluering af europæiske statistikker om virksomhedernes struktur, aktiviteter, konkurrenceevne og resultater i Unionen.
(2)
For at der kan udarbejdes harmoniserede data, som er sammenlignelige mellem medlemsstaterne, blev hyppigheden af udarbejdelsen af de flerårige statistikker over erhvervsstrukturer og opdelingen af resultaterne til udarbejdelse af disse statistikker over erhvervsstrukturer fastsat ved Kommissionens forordning (EF) nr. 251/2009 (2).
(3)
Ved Kommissionens forordning (EU) nr. 275/2010 (3) er kriterierne for evaluering af kvaliteten og indholdet at de kvalitetsrapporter, som medlemsstaterne skal fremlægge, fastsat.
(4)
Det er nødvendigt at ajourføre listen over variabler ved at fastsætte datarækker om virksomhedsdemografien for virksomheder med mindst én lønmodtager for at opfylde behovet for større international sammenlignelighed af resultaterne, navnlig for så vidt angår statistikker om iværksætteri. Det første referenceår, hyppigheden og opdelingen af resultaterne for disse variabler bør også fastsættes. Derfor bør bilag IX til forordning (EF) nr. 295/2008 og bilag I til forordning (EF) nr. 251/2009 ændres.
(5)
Erfaringen viser, at de variabler, der er fastsat i bilag V, VI og VII til forordning (EF) nr. 295/2008, ikke er nødvendige med den nuværende hyppighed, som er årlig. Hyppigheden bør derfor ændres, således at udarbejdelsen finder sted hvert tiende år. Bilag I til forordning (EF) nr. 251/2009 bør derfor ændres.
(6)
Det er ikke længere nødvendigt med årlige kvalitetsrapporter om statistikker, der er udarbejdet i henhold til bilag V, VI og VII i forordning (EF) nr. 295/2008. Deres hyppighed bør derfor ændres, således at de fremlægges hvert tiende år i overensstemmelse med datakravene. Bilaget til forordning (EU) nr. 275/2010 bør derfor ændres.
(7)
For at sikre en bedre overvågning af innovationsfremskridt i forbindelse med Europa 2020-strategien har Unionen og nationale interessenter opfordret til, at der udvikles én enkelt integreret indikator. Det er meningen, at denne indikator blandt andet skal benchmarke beskæftigelsen i innovative højvækstvirksomheder i hele Europa og internationalt. Det haster med at fremlægge de data, der ligger til grund for denne nye indikator, således at den kan anvendes i det europæiske semester 2014. Forordning (EF) nr. 295/2008 bør derfor ændres.
(8)
Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System -
VEDTAGET DENNE FORORDNING:
Artikel 1
Bilag I, V, VI, VII og IX til forordning (EF) nr. 295/2008 ændres som angivet i bilag I til nærværende forordning.
Artikel 2
Bilag I og II til forordning (EF) nr. 251/2009 ændres som angivet i bilag II til nærværende forordning.
Artikel 3
Bilaget til forordning (EU) nr. 275/2010 ændres som angivet i bilag III til nærværende forordning.
Artikel 4
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. maj 2014.

Labels: 7
12
4
19